text: Politiet: Vi er klar til mere kø
  21 februar 2016 kl. 12.36
  Køen ved den dansk-tyske grænse er stilnet af i løbet af natten. Men politiet er klar, hvis køen skulle komme igen.
  Kombinationen af vinterferietrafik og midlertidig grænsekontrol skabte lørdag lange køer syd for grænsen til Tyskland. Da det var værst måtte bilister holde i kø i 8 kilometer. Søndag morgen stilnede den massive trafik af og morgenens bilister slap for lange køer.
  Politiet forventer at de fleste er kommet hjem fra vinterferie, og at søndagstrafikken kommer til at køre fint det meste af dagen. Men de er alligevel lidt bekymret for, om der kan opstå kø hen på eftermiddagen. Derfor har de taget deres forholdsregler. Politiet er klar til at udvide motorvejen med et ekstra spor og de har også ekstra mandskab parat.
  
  